《登岱 其一》
清代·徐咸清

东行望泰山，了了青芙蓉。惊翻碧海色，飞落徂徕松。

渐近灭翠霭，未到闻清钟。摄衣更攀陟，旷然开心胸。

幽花炫日月，异草迷春冬。俯视小天下，知为众山宗。

不识何年代，盛典来登封。玉检金泥函，瑞气罗千重。

七十二君迹，风吹杳无踪。淳浇久已判，举手将奚从。

作者简介：浙江上虞人，字仲山。国子生。康熙十八年举鸿博，罢归，少时有文名。精字学。有《资治文字》百卷，毛奇龄称为古今巨观。